
A kormányzati üveggömb (fejlesztés, tervezés, sratégiaalkotás, kormányzati menedzsment)

Mi az oka annak, hogy napjainkban ismét felértékelődni látszik a tervezés gyakorlatának alkalmazása a fejlesztések kapcsán? Miért nem elég féléves, éves távlatokban gondolkodni? Mennyiben hatékony egy tervszerű, a közigazgatás egészére kiterjedő stratégiai fejlesztés és mennyiben egy olyan modell, melyben az egész részei különböző módon és irányban kerülnek fejlesztésre? Mindezek után pedig mit rejt a kormányzat üveggömbje? Csak egy varázsgömbben gomolygó megfejthetetlen füstöt, hókusz-pókuszt, vagy megalapozott, hosszú távú stratégiát?
Végül pedig mennyire rendelkeznek kötőerővel a dokumentumok? Mennyire van/lehet összhang a stratégia és a tényleges kormányzati politika között? Felelősségre vonható-e a kormány, és milyen módon, ha nem tesz eleget a stratégiai célkitűzéseknek?
Az állami berendezkedés szempontjából (legyen az akár demokratikus vagy autokratikus jellegű) a közigazgatás meghatározó erővel bír. A szabályozási keret, amely alapján működik, tükrözi az adott rendszer közigazgatáshoz és annak céljaihoz való viszonyulását, szerepének értékelését, valamint az egész államfelfogás leképeződése is megismerhető általa.
A téma fontossága miatt a dolgozat szerkezetét tekintve a közigazgatás fejlesztésének általános és történeti bemutatásával kezdődik, ezt követően magyar viszonylatban egy mélyebb ismertetésre kerül sor kifejezetten a demokratikus törekvéseket kiemelve. Majd számba véve az eddigi kezdeményezéseket, a tervszerű gondolkodás elengedhetetlen szerepének alátámasztására kerül sor sikeres példák felvonultatásán és bemutatásán keresztül. Ahhoz azonban, hogy egy fejlesztési stratégia sikeres legyen, elengedhetetlen a megfelelő visszacsatolás, azaz a megfelelő szankciórendszer kiépítése. 



